PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/ZK/1/1/070	Bratislava 22. apríl 2002

       	Protimonopolný úrad Slovenskej republiky, odbor dohôd obmedzujúcich súťaž, v konaní začatom podľa § 6 ods. 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov na návrh podnikateľov ŠKODA AUTO a.s., so sídlom Tř. Václava Klementa 869, 293 60 Mladá Boleslav, Česká republika, zastúpeného JUDr. Janom Rakušanom, so sídlom Tř. Václava Klementa 869,  293 60 Mladá Boleslav ,Česká republika a ŠKODA AUTO Slovensko, s.r.o., so sídlom Sabinovská 6, 821 02 Bratislava, zastúpeného Ing. Radovanom Cengelom, so sídlom Sabinovská 6, 821 02 Bratislava, vo veci rozhodnutia, že Importérská smlouva, uzatvorená medzi podnikateľmi ŠKODA AUTO a.s., Tř. Václava Klementa 869, 293 60 Mladá Boleslav, Česká republika a ŠKODA AUTO Slovensko, s.r.o., Sabinovská 6, 821 02 Bratislava, nie je v rozpore s §  4  a 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov  alebo že ich dohoda obmedzujúca súťaž nie je v rozpore s § 6 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov  takto

rozhodol :

podľa § 32 ods. 2 písm. e) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov konanie zastavuje, keďže nie je dôvod na vydanie rozhodnutia podľa § 6 ods. 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov.
Odôvodnenie:

	Protimonopolnému úradu Slovenskej republiky, odboru dohôd obmedzujúcich súťaž, (ďalej len „úrad“) bol dňa 18.02.2002 doručený návrh podnikateľov ŠKODA AUTO a.s., so sídlom Tř. Václava Klementa 869, 293 60 Mladá Boleslav, Česká republika, zastúpeného JUDr. Janom Rakušanom, so sídlom Tř. Václava Klementa 869,  293 60 Mladá Boleslav, Česká republika (ďalej len „Škoda Auto“) a ŠKODA AUTO Slovensko, s.r.o., so sídlom Sabinovská 6, 821 02 Bratislava, zastúpeného Ing. Radovanom Cengelom, so sídlom Sabinovská 6, 821 02 Bratislava (ďalej len „Škoda Slovensko“),  na vydanie rozhodnutia podľa § 6 ods. 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov (ďalej len „zákon“), o tom, že  Importérská smlouva uzatvorená medzi podnikateľmi  Škoda Auto a Škoda Slovensko dňa 01.06.1993 (ďalej len „Zmluva“) nie je v rozpore s §  4  a 5 zákona alebo že ich dohoda obmedzujúca súťaž nie je v rozpore  s § 6 ods. 1 zákona (negatívny atest).

Podnikateľ Škoda Auto je akciová spoločnosť zaregistrovaná v Obchodnom registri, vedenom Mestským súdom v Prahe, oddiel B, vložka 332, dňa 20.11.1990. Predmetom jeho činnosti je najmä výroba a predaj cestných vozidiel vykonávaná priemyselným spôsobom, poradenská a konzultačná činnosť v oblasti automobilového priemyslu, kúpa tovaru za účelom jeho ďalšieho predaja a predaj v rozsahu voľnej živnosti. Jediným akcionárom a.s. Škoda Auto je spoločnosť VOLKSWAGEN AG, so sídlom Wolfsburg, Spolková republika Nemecko.

Podnikateľ Škoda Slovensko je spoločnosť s ručením obmedzeným, ktorá podľa výpisu z Obchodného registra Okresného súdu Bratislava I  bola založená dňa 16.2.1993. Predmetom jej činnosti je najmä kúpa tovaru za účelom jeho ďalšieho predaja a predaj, prenájom hnuteľných a nehnuteľných vecí, sprostredkovateľská činnosť v oblasti obchodu, služieb, priemyslu, propagačná činnosť. Jediným spoločníkom Škoda Slovensko je podnikateľ Škoda Auto.

Podľa Zmluvy uzavretej medzi podnikateľmi  Škoda Auto a Škoda Slovensko zo dňa 01.06.1993 je podnikateľ Škoda Slovensko výhradným dovozcom automobilov značky ŠKODA pre územie Slovenskej republiky.

Z predložených podkladov úrad zistil, že podnikateľ Škoda Slovensko je 100 %-nou dcérskou spoločnosťou podnikateľa Škoda Auto, t.j. medzi oboma podnikateľmi je vzťah matka – dcéra. Posudzovaná Zmluva je teda dohodou medzi materskou spoločnosťou a dcérskou spoločnosťou regulujúcou a ustanovujúcou podmienky ich činností a konaní na základe kontroly v rámci jednej ekonomickej skupiny. Úrad konštatuje, že spoločnosti podnikajúce v rámci jednej ekonomickej skupiny založenej na vzťahoch kontroly majú právo koordinovať svoju činnosť a vytvárať navzájom také väzby a vzťahy, ktoré umožňujú optimálny rozvoj podnikateľskej činnosti celej skupiny, bez toho, aby  došlo k obmedzeniu súťaže. Z tohto dôvodu úrad posúdil Zmluvu ako  dohodu v rámci jednej ekonomickej skupiny a nie ako dohodu obmedzujúcu súťaž v zmysle § 4 ods. 1 zákona. 	

Úrad listami č. 771/1/PMÚ SR/2002 a č. 1619/1/PMÚ SR/2002 zo dňa 03.04.2002 upovedomil účastníkov predmetného konania - podnikateľov Škoda Auto a Škoda Slovensko-  o záveroch prešetrovania a v zmysle § 33 zákona ich vyzval, aby sa pred vydaním rozhodnutia ústne alebo písomne  vyjadrili k jeho podkladu  a k spôsobu jeho zistenia, prípadne navrhli jeho doplnenie,  a k záverom prešetrovania, ku ktorým úrad na základe jemu dostupných informácií a podkladov dospel.

Ani jeden z účastníkov konania sa v stanovenej lehote nevyjadril ani písomne ani ústne k písomnej výzve pred vydaním rozhodnutia.
	
Na základe vyššie uvedeného úrad rozhodol tak, ako je uvedené vo výrokovej časti tohto rozhodnutia. 

Poučenie:

	Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti tomuto rozhodnutiu možno podať v lehote do 15 dní odo dňa jeho doručenia rozklad. V zmysle § 61 ods. 1 zákona č. 71/1967 Zb. o správnom konaní včas podaný rozklad má odkladný účinok.

			

			
			
			Ing. Ján Šufliarsky 
riaditeľ odboru dohôd obmedzujúcich súťaž

						

Rozhodnutie sa doručí:

1. ŠKODA AUTO a.s., Tř. Václava Klementa 869, 293 60 Mladá Boleslav, Česká republika 
2. ŠKODA AUTO Slovensko, s.r.o., Sabinovská 6, 821 02 Bratislava